**Markus Jukka Ruusu** (s. 23. elokuuta 1997 Jämsä) on suomalainen jääkiekkomaalivahti, joka pelaa SM-liigajoukkue Mikkelin Jukureissa. Hänen aiemman seuransa Tampereen Ilveksen maalivahtivalmentaja Markus Korhosen mukaan Ruusu on isokokoinen ja moderni nykyajan maalivahti.

Ura
---

### Seuraura

Ruusu on Jämsän Kiekko-Susien kasvatti. Hän siirtyi juniorina sittemmin Tapparaan, josta Ruusu siirtyi edelleen JYPin B-nuoriin kaudeksi 2013–2014. Hän pelasi myös kauden 2014–2015 suurimmaksi osaksi B-nuorissa, mutta Ruusu sai myös vastuuta JYPin A-nuorissa Veini Vehviläisen pelatessa JYP-Akatemian Mestis-joukkueen vahvuudessa.

Dallas Stars varasi Ruusun kuudennella kierroksella 163. pelaajana NHL:n varaustilaisuudessa 2015. Hänen nimeään ei esiintynyt NHL:n kykyjenetsijätoimiston rankingeissa, joten Ruusun varaus tapahtui varsin yllättäen. Tilanteesta yllätyksellisen teki myös se, että toista, nimekkäämpää JYPin organisaatiossa pelannutta maalivahtia, Veini Vehviläistä ei varattu odotuksista huolimatta. Kaudella 2015–2016 Ruusu debytoi miesten peleissä; hän jakoi varsin tasaisesti JYP-Akatemian Mestis-joukkueen torjuntavastuun Dennis Saikkosen kanssa ja pelasi 20 runkosarjaottelua. Ruusu pelasi ison osan kaudestaan myös JYPin A-nuorissa. Hän vahvisti myös yli-ikäisenä seuran B-nuoria kevään 2016 pudotuspeleissä, jotka päättyivät SM-pronssiin. Hän puki kauden aikana myös neljään JYPin SM-liigaotteluun, mutta ei saanut kuitenkaan peliaikaa.

Huhtikuussa 2016 Ruusu liittyi loppukevääksi amatööritry-out -sopimuksella AHL-joukkue Texas Starsiin. Hän ei kuitenkaan pukenut yhteenkään sarjaotteluun.

Kesäkuussa 2016 Ruusu teki kaksivuotisen sopimuksen JYPin SM-liigajoukkueen kanssa. Hän lähti kauteen 2016–2017 joukkueen kolmosvahtina Pekka Tuokkolalle ja Veini Vehviläiselle ja aloitti kautensa näin ollen JYP-Akatemiassa. Ruusu debytoi JYPin liigajoukkueen maalinsuulla 8. lokakuuta 2016 vieraissa Mikkelin Jukureita vastaan. Hän torjui JYPin 2–3-voittoon päättyneessä ottelussa varsinaisella peliajalla ja jatkoerässä yhteensä jopa 46 kertaa. Voittomaalikilpailussa Ruusu torjui Jukureiden kuudesta yrityksestä viisi. Tuomo Jormakka valitsi hänet ottelun Alumnien tähtien kolmostähdeksi. Ruusu pelasi JYPissä kauden aikana viisi runkosarja- ja yhden Mestarien liigan ottelun torjuen yhden nollapelin. Suurimman osan kaudestaan hän pelasi kuitenkin Akatemian vahvuudessa. 

JYP lainasi Ruusun KooKoohon 25. marraskuuta 2016 pelattuun vierasotteluun Helsingin IFK:ta vastaan, kun sekä Leland Irving, Samu Perhonen että pitkäaikaistoipilas Juha Järvenpää olivat sivussa pelistä. Hän torjui liigauransa ensimmäisen nollapelin KooKoon voitettua ottelun jatkoajalla lukemin 0–1. Ruusu torjui ottelussa 34 kertaa. Raimo Hirvonen valitsi hänet ottelun Alumnien tähtien ykköstähdeksi. Helmikuussa 2017 JYP lainasi Ruusun jälleen yhden ottelun ajaksi KooKoohon sekä kun Irving, Perhonen että Järvenpää olivat taas sivussa. Lisäksi Niko Hovisen ottelukohtainen sopimus päättyi siirtoon ulkomaille.

Ruusu oli jäämässä JYPissä jälleen kolmosmaalivahdiksi, kun joukkue hankki kaudelle 2017–2018 Jussi Olkinuoran aisapariksi Eetu Laurikaisen. Samalla Ruusun ilmoitettiin siirtyvän vuoden mittaisella lainasopimuksella Tampereen Ilvekseen. Hän lähti kauteen Antti Lehtosen aisaparina. Ruusu pelasi syyskaudella lopulta paljon peräkkäisiäkin otteluita, kun Lehtonen oli pitkään sivussa. Hänen kautensa Ilveksessä osoittautui lopulta pettymykseksi, kun Ruusun torjuntaprosentti 11 ottelussa oli vain 85,1%. Lopulta joukkue täydensi maalivahtiosastoaan Riku Heleniuksella lokakuun 2017 lopulla. Lehtosen kuntouduttua Ruusu putosi joukkueen kolmosmaalivahdiksi ja marraskuun lopulla Ilves lainasi hänet toistaiseksi voimassa olevalla sopimuksella Mestis-joukkue Tuton maalinsulle, jonne Ruusu hankittiin korvaamaan alisuorittanut TPS:n lainavahti Karolus Kaarlehto. Helmikuussa 2018 Kaarlehto kuitenkin palasi Tutoon ja Ruusu siirtyi myöhemmin samassa kuussa toistaiseksi voimassa olevalla lainasopimuksella Lempäälän Kisaan, jonka vahvuudessa hän pelasi kauden loppuun. Ruusu toimi pudotuspeleissä pääasiassa joukkueen kakkosmaalivahtina Tappara-laina Christian Heljangolle.

Kaudeksi 2018–2019 Ruusu siirtyi vuoden mittaisella sopimuksella Helsingin IFK:hon. Hän toimi pääasiassa kakkosmaalivahtina Atte Engrenille ja pelasi 20 runkosarja- ja kaksi CHL-ottelua. Ruusu ei saanut peliaikaa pudotuspeleissä. Kaudeksi 2019–2020 hän palasi kaksivuotisella sopimuksella JYPiin. Jo kesäkuussa 2019 Ruusun uutisoitiin joutuvan sivuun leikkaushoitoa vaatineen vamman vuoksi. Samalla JYP tiedotti hankkineensa marraskuun ottelutaukoon asti ulottuvalla sopimuksella Riku Heleniuksen paikkaamaan hänen loukkaantumistaan. Ruusu palasi kaukaloihin kuitenkin jo lokakuussa. Hänen tasonsa kuitenkin ailahteli ja Ruusu jäi lopulta kakkosmaalivahdiksi Eetu Laurikaiselle. Hän pelasi kauden aikana myös yhdessä ottelussa lainalla Mestis-joukkue KeuPa HT:ssä.

Ruusu nousi kaudella 2020–2021 JYPin pääasialliseksi ykkösmaalivahdiksi ja hän pelasi 32 runkosarjaottelua torjuen seitsemän voittoa ja kolme nollapeliä. Myös kauteen 2021–2022 Ruusu lähti joukkueen ensisijaisena ykkösmaalivahtina, kunnes marraskuussa 2021 JYP täydensi maalivahtiosastoaan Kanstantsin Šostakilla. Helmikuussa 2022 Ruusun sopimus sarjataulukossa viimeisenä olleen JYPin kanssa purettiin ja hän siirtyi loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Troja-Ljungbyyn. Joukkueen kausi päättyi kuitenkin putoamiseen Hockeyettaniin.

Kaudeksi 2022–2023 Ruusu siirtyi kaksivuotisella sopimuksella Mikkelin Jukureihin. Hän lähti kauteen joukkueen toisena maalivahtina Frans Tuohimaan parina. Syyskuussa 2022 Ruusu loukkaantui Mestarien liigan ottelussa Luleå HF:ää vastaan, kun oma pelaaja kaatui hänen päälleen maalinedustaväännössä. Ruusu joutui yli kahdeksi kuukaudeksi sivuun alaraajavamman vuoksi. Jukurit paikkasi maalivahtiosastoaan kiinnittämällä Karolus Kaarlehdon loppukaudeksi. Kuntouduttuaan marraskuussa seura lainasi Ruusun viikoksi Mestis-joukkue Heinolan Peliittoihin. Hän jäi kuitenkin kolmosmaalivahdiksi Tuohimaalle ja Kaarlehdolle, eikä pelannut Jukureissa syyskaudella otteluakaan, kunnes joulukuussa seura lainasi Ruusun kuuden ottelun ajaksi Oulun Kärppiin. Joukkue tarvitsi täydennystä maalivahtiosastolle, kun Joel Blomqvist oli loukkaantunut ja Niklas Kokko oli alle 20-vuotiaiden MM-kilpailuissa. Ruusu pelasi siellä yhdessä ottelussa. Tammikuun 2023 lopulla hänen vastuunsa Jukureissa kasvoi, kun Karolus Kaarlehto siirtyi vuorostaan loppukauden sopimuksella Kärppiin. Siirtotakarajalla lopulta myös Frans Tuohimaa jätti Jukurit ja siirtyi Ruotsiin. Ruusu nousi loppukaudella joukkueen ykkösmaalivahdiksi, eikä hänen kakkosmaalivahdikseen Imatran Ketterästä lainattu Severi Auvinen pelannut otteluakaan.

Ruusu valittiin kaudella 2023–2024 SM-liigan tammikuun kuukauden pelaajaksi.

### Maajoukkueura

Ruusu edusti Suomea alle 20-vuotiaiden MM-kilpailuissa vuonna 2017, jolloin hän toimi joukkueen kolmosmaalivahtina, eikä pukenut yhteenkään otteluun. Ruusu on pelannut kaikkiaan kahdeksan nuorten ja yhden poikien maaottelun.

Muuta
-----

Ruusun isoveli Tuomas on pelannut jääkiekkoa puolustajana alemmissa sarjoissa. Hänen pikkuveljensä Elias pelaa puolustajana Mestis-joukkue Kooveessa ja hän on aiemmin saanut tililleen myös kaksi ottelua JYPin SM-liigajoukkueessa.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2014–2015 | JYP | A-SM | 12 |  |  |  | 649 | 32 |  | 2.96 | 91,8 | – | – | – | – | – | – | – | – |
| 2015–2016 | JYP | A-SM | 18 |  |  |  | 961 | 64 |  | 3.99 | 88,6 | – | – | – | – | – | – | – | – |
|  | JYP-Akatemia | Mestis | 20 |  |  |  | 1164 | 55 | 0 | 3.09 | 90,0 | – | – | – | – | – | – | – | – |
| 2016–2017 | JYP-Akatemia | Mestis | 25 | 7 | 12 | 4 | 1471 | 84 | 0 | 3.36 | 88,7 | – | – | – | – | – | – | – | – |
|  | JYP | SM-liiga | 5 | 2 | 1 | 2 | 309 | 10 | 1 | 1.94 | 92,6 | – | – | – | – | – | – | – | – |
|  | KooKoo | SM-liiga | 2 | 0 | 1 | 1 | 121 | 2 | 1 | 0.99 | 96,4 | – | – | – | – | – | – | – | – |
| 2017–2018 | Ilves | A-SM | 2 |  |  |  |  | 5 |  | 2.50 | 92,4 | – | – | – | – | – | – | – | – |
|  | Ilves | SM-liiga | 11 | 3 | 6 | 2 | 592 | 37 | 1 | 3.75 | 85,1 | – | – | – | – | – | – | – | – |
|  | TUTO Hockey | Mestis | 11 | 5 | 1 | 3 | 604 | 25 | 2 | 2.27 | 90,0 | – | – | – | – | – | – | – | – |
|  | LeKi | Mestis | 7 | 2 | 4 | 1 | 419 | 20 | 0 | 2.86 | 91,5 | 1 | 0 | 1 | 60 | 7 | 0 | 7.00 | 69,6 |
| 2018–2019 | HIFK | SM-liiga | 20 | 6 | 7 | 6 | 1148 | 54 | 1 | 2.70 | 88,1 | – | – | – | – | – | – | – | – |
| 2019–2020 | JYP | SM-liiga | 20 | 5 | 10 | 4 | 1154 | 48 | 1 | 2.50 | 89,7 | – | – | – | – | – | – | – | – |
|  | KeuPa HT | Mestis | 1 | 0 | 0 | 0 | 10 | 3 | 0 | 1.87 | 50,0 | – | – | – | – | – | – | – | – |
| 2020–2021 | JYP | SM-liiga | 32 | 7 | 18 | 4 | 1812 | 97 | 3 | 3.21 | 89,1 | – | – | – | – | – | – | – | – |
| 2021–2022 | JYP | SM-liiga | 28 | 6 | 15 | 5 | 1511 | 83 | 0 | 3.30 | 88,6 | – | – | – | – | – | – | – | – |
|  | IF Troja-Ljungby | Allsvenskan | 10 | 2 | 6 | 0 | 515 | 34 | 0 | 3.96 | 87,5 | – | – | – | – | – | – | – | – |
| 2022–2023 | Jukurit | SM-liiga | 15 | 7 | 5 | 3 | 905 | 36 | 0 | 2.39 | 91,1 | – | – | – | – | – | – | – | – |
|  | Kärpät | SM-liiga | 1 | 0 | 0 | 0 | 24 | 0 | 0 | 0.00 | 100,0 | – | – | – | – | – | – | – | – |
|  | Peliitat | Mestis | 3 | 0 | 0 | 3 | 190 | 10 | 0 | 3.16 | 85,9 | – | – | – | – | – | – | – | – |
| 2023–2024 | Jukurit | SM-liiga | 36 | 18 | 13 | 5 | 2106 | 79 | 7 | 2.25 | 90,2 | 6 | 2 | 4 | 336 | 16 | 0 | 2.86 | 91,0 |
|

Lähteet
-------

* Markus Ruusu The Internet Hockey Databasessa (englanniksi)
* Markus Ruusu Eurohockey-sivustolla (englanniksi)
* Markus Ruusu *Elite Prospects*. Everysport Media Group AB.  (englanniksi)

### Viitteet

1. ↑  Ärje, Aleksis: Honka sai Ruusun kaverikseen Teksasiin.  *Keskisuomalainen*, 1.5.2016, s. 34.
2. ↑  JYP hakee ryöstöä Porista *jypliiga.fi*.  15.10.2016. JYP Jyväskylä Oy. Viitattu 27.4.2017.
3. ↑  OTTELURAPORTTI: Eronen osui kahdesti – Ruusulta huippumatsi *hifk.fi*.  8.9.2018. Oy HIFK Hockey AB. Viitattu 9.9.2018.
4. ↑  Urheilukoulun talvilajien saapumiserä III/17 valittu *maavoimat.fi*.  14.3.2017. Puolustusvoimat. Viitattu 28.7.2017.
5. 1 2  JYPille kova maalivahtikaksikko − Ilves hankki lupaavan MM-veskarin *Jatkoaika.com*.  12.6.2017. Jatkoaika r.y. Viitattu 12.6.2017.
6. ↑  Ikonen, Petteri: Lauantain kotijoukkueiden pelaajien lähtöseurat *mestis.fi*.  22.11.2015. Suomen Jääkiekkoliitto – Finlands Ishockeyförbund ry.  Arkistoitu 8.5.2016. Viitattu 19.4.2016.
7. 1 2 3 4 5 6  Markus Ruusu *Elite Prospects*. Everysport Media Group AB.  (englanniksi)
8. ↑  Savonen, Ilari: 5 nostoa päättyneestä NHL-draftista – "Pari erikoisuutta" *suomikiekko.com*.  27.6.2015. Nordic Sport Media. Viitattu 19.4.2016.
9. 1 2 3  Markus Ruusu Eurohockey-sivustolla (englanniksi)
10. ↑  Stepneski, Mark: Prospect Report *nhl.com/stars*.  18.4.2016. Dallas Stars. Viitattu 19.4.2016. (englanniksi)
11. ↑  Maalivahtipaletti leviämässä käsiin Jyväskylässä − Teksasiin lisää suomalaisväriä *Jatkoaika.com*.  19.4.2016. Jatkoaika r.y. Viitattu 19.4.2016.
12. ↑  JYP jatkoi Ruusun sopimusta - apuvalmentaja jättää valmennusryhmän *Jatkoaika.com*.  17.6.2016. Jatkoaika r.y. Viitattu 18.6.2016.
13. ↑  JYPiltä yllätysveto maalinsuulle − Markus Ruusu debytoi Liigassa *Jatkoaika.com*.  8.10.2016. Jatkoaika r.y. Viitattu 9.10.2016.
14. ↑  Otteluseuranta *liiga.fi*.  8.10.2016. Jääkiekon SM-liiga Oy. Viitattu 9.10.2016.
15. ↑  Otteluseuranta *liiga.fi*.  27.11.2016. Jääkiekon SM-liiga Oy. Viitattu 27.11.2016.
16. ↑  KooKoo lainaa jälleen Ruusua *Jatkoaika.com*.  7.2.2017. Jatkoaika r.y. Viitattu 27.4.2017.
17. ↑  Arponen, Miika: Neljässä pelissä 23 päästettyä maalia - Kivi: "Maalivahdin vaihtoa ei harkittu" *ls24.fi*.  21.10.2017. Marva Media Oy. Viitattu 30.11.2017.
18. ↑  TUTOn maalivahtiosastolle vahvistusta Liigasta *Jatkoaika.com*.  30.11.2017. Jatkoaika r.y. Viitattu 30.11.2017.
19. ↑  Maalivahti Markus Ruusu LeKiin *ilves.com*.  12.2.2018. Ilves-Hockey Oy. Viitattu 18.3.2018.
20. ↑  HIFK löysi nopeasti täydennystä maalivahtiosastolle - Ruusu siirtyy Helsinkiin *Jatkoaika.com*.  22.5.2018. Jatkoaika r.y. Viitattu 22.5.2018.
21. ↑  Isokoski, Riku: Markus Ruusu palaa JYPiin – myös hyökkääjälupaus Siikanen matkaa Jyväskylään *Jatkoaika.com*.  29.4.2019. Jatkoaika r.y. Viitattu 29.4.2019.
22. ↑  Seppä, Lassi: Riku Helenius JYP-paitaan tuuraamaan Markus Ruusua − nuori puolustaja palaa Pohjois-Amerikasta kasvattiseuraansa *Jatkoaika.com*.  7.6.2019. Jatkoaika r.y. Viitattu 2.4.2020.
23. ↑  Isokoski, Riku: Pelaaja-arviot 2019–20: JYPin kunnianpalautuskauden Juliuksista toinen säkenöi, toinen taantui *Jatkoaika.com*.  20.3.2020. Jatkoaika r.y. Viitattu 2.4.2020.
24. ↑  Seppä, Lassi: Markus Ruusu siirtyy JYPistä Ruotsiin loppukaudeksi *Jatkoaika.com*.  15.2.2022. Jatkoaika r.y. Viitattu 23.2.2022.
25. ↑  Jukureille kaksi jatkajaa ja yksi uusi kasvo − Markus Ruusu täydentämään maalivahtiosastoa *Jatkoaika.com*.  20.4.2022. Jatkoaika r.y. Viitattu 20.4.2022.
26. ↑  Draamaa! Tämä tilanne johti Jukureiden maalivahdin loukkaantumiseen – Frans Tuohimaa oli jo tipahtanut sivuun *MTVuutiset.fi*.  9.9.2022. Telia Company AB. Viitattu 11.4.2023.
27. ↑  Markus Ruusulle kuukausien huili − Karolus Kaarlehto paikkaajaksi Jukurien maalivahtiosastolle *Jatkoaika.com*.  15.9.2022. Jatkoaika r.y. Viitattu 11.4.2023.
28. ↑  Lucas Nordsäter vahvistamaan Jukurien puolustusta - Konsta Helenius lainasopimuksella hyökkäykseen *jukurit.fi*.  21.11.2022. Jukurit HC Oy. Viitattu 11.4.2023.
29. ↑  Mikkelin Jukurit Twitterissä *twitter.com*.  22.12.2022. Jukurit HC Oy. Viitattu 11.4.2023.
30. ↑  Ruusu ottelukohtaisella lainasopimuksella Kärppiin *karpat.fi*.  22.12.2022. Oulun Kärpät Oy. Viitattu 11.4.2023.
31. ↑  Hoffrén, Sami: Kultaleijona jätti SM-liigaseuran liriin – Olli Jokinen tyrmistyi: "Kertoo millainen hän oikeasti on" *is.fi*.  16.2.2023. Sanoma Media Finland Oy. Viitattu 11.4.2023.
32. ↑  Hurmerinta, Eero: Markus Ruusu valittiin Liigan tammikuun pelaajaksi *Jatkoaika.com*.  2.2.2024. Jatkoaika r.y. Viitattu 2.2.2024.
33. ↑  Tuomas Ruusu *Elite Prospects*. Everysport Media Group AB.  (englanniksi)
34. ↑  Elias Ruusu *Elite Prospects*. Everysport Media Group AB.  (englanniksi)
35. ↑  Huuhtanen, Niina: Ruusuille jääkiekko ei ole projekti, vaan koko perheen yhteinen juttu *jamsanseutu.fi*.  13.10.2016. Keski-Suomen Media Oy. Viitattu 9.2.2022.

Jukurit – SM-liiga
6 Nordsäter |
7 Engebråten |
8 Soini |
10 Butkovskiy |
11 Leppänen |
15 Arkko |
15 Ka. Helenius |
17 Mäkinen |
18 Sandvik |
19 Häkkilä |
20 Puistola |
23 Nässén (**A**) |
25 Jormakka (**C**) |
26 Immonen (**A**) |
28 Peltomäki |
29 Frilander |
32 Hynninen |
34 O. Kovařčík |
36 Ruusu |
40 Korhonen |
41 Pasanen |
54 Piitulainen (**A**) |
60 Lundgren (**A**) |
71 Romppanen |
77 Mäkiaho |
87 M. Kovařčík |
88 Huuhtanen |
91 Ko. Helenius |
92 Salonen |
95 Batņa |
98 Larsen  

Valmentajat Jokinen – Lydman – Helenius – Hyvärinen – Forssell – Mäntylä